གཞིའི་རྣམ་གྲངས་བསྟན་པའི་སྐབས་ཀ་དག་དང་ལྷུན་གྲུབ་དང་ཇི་བཞིན་ཉིད་ཀྱི་སྐྱེ་མཆེད་གསུམ་དུ་གསུངས་པའི་རང་གཞུང་ཇི་བཞིན་ཉིད་ཀྱི་སྐྱེ་མཆེད་དེ་རྫོགས་པ་ཆེན་པོའི་ལྟ་བར་བཞེད།ལམ་གྱི་རྣམ་གྲངས་ལ་ལམ་ལ་ཁྲིགས་ཆོད་དང་ཐོད་བརྒལ་གཉིས་སུ་གསུངས་པ་སྟེ།ཁྲེགས་ཆོད་བྱ་བ་རྩ་བརྒྱ་ཟེར་བ་གཅིག་གིས་ཆོད་པའམ།རོལ་བརྒྱ་ཤལ་བ་ཡུག་གཅིག་གིས་དེད་པའམ།བྱ་བརྒྱ་འུར་རྡོ་གཅིག་གིས་ཆོད་པ་ལྟར།གོལ་སྒྲིབ་ཀྱི་མཚན་མའི་ཚོགས་རྣམས་རླབས་གཅོད་ཀྱི་ལྟ་བའི་གནས་པ་གཅིག་གིས་ཁྲེགས་སེ་ཆོད་དེ་མཐར་རིག་པ་ཀ་དག་གི་སར་སྐྱེལ་བར་བྱེད་པའི་ཞི་གནས་འོད་གསལ་གྱི་ཉམས་ལེན་ལ།ཁྲེགས་ཆོད་དང་།ཐོད་བརྒལ་བྱ་བ་སྒྲོན་མའི་གནད་ལ་བརྟེན་ནས་ཐིག་ལེ་འོད་གསལ་གྱི་འཆར་སྒོ་རྣམས་མངོན་དུ་བྱས་ཏེ་སྣང་བཞིའི་རིམ་པ་རྣམས་མཐར་གཞི་དབྱིངས་སུ་བསྐྱལ་ཏེ་ལྷུན་གྲུབ་འོད་གསལ་གྱི་སྐུ་རུ་ཐིམ་ནས་རིག་པའི་བཙན་སའམ་ཀུན་བཟང་གྱི་རྒྱལ་སར་བསྐྱེལ་བར་བྱེད་པའི་ལྷག་མཐོང་འོད་གསལ་གྱི་ཉམས་ལེན་ལ།ཐོད་བརྒལ་ཞེས་ཟེར།འབྲས་བུའི་རྣམ་གྲངས་ལ་ངོ་བོ་སྟོང་པ་བོན་སྐུ་དང་རང་བཞིན་གསལ་བ་རྫོགས་སྐུ་ཐུགས་རྗེ་ཀུན་ཁྱབ་སྤྲུལ་སྐུའི་གདན་ས་གསུམ་མངོན་དུ་བྱས་པ་དེའི་ཚེ།ཐ་མལ་གྱི་སྣང་ཞེན་ཕྲ་རགས་ཐམས་ཅད་མཁའ་ལ་རྡུལ་སངས་བའི་དཔེ་ལྟར་དང་།མཚོ་ལ་འཁྱག་ཞུ་བའི་རྣམ་པ་ལྟར་དང་།ཉི་མ་སྤྲིན་དང་བྲལ་བའི་ངང་ཚུལ་ཇི་བཞིན་བོན་སེམས་སྐྱེ་བ་མེད་པའི་དབྱིངས་སུ་ཐིམ་ཏེ་སླར་ཡང་ལྡང་མི་སྲིད་ཅིང་གནས་པ་ཆེན་པོའི་ངང་ལ་དུས་གསུམ་དུས་མེད་གཡོ་མེད་དུ་བཞུགས་པ་དེའི་དུས་ནའོ།